Cătălin Cîrstoiu: Piedone este doar un bun primar de sector
"Sunt absolut sigur că domnul Popescu va fi un foarte bun primar de sector. E harnic, știe ce să facă în sector, el poate fi un bun primar de sector. Dar atât," a declarat Cîrstoiu.
Întrebat ce va face dacă Cristian Popescu Piedone s-ar retrage din cursă, după o negociere cu PSD, Cîrstoiu a răspuns:
"Nu suntem într-un film, suntem în viața reală. Eu am intrat într-o luptă în care îmi prezint gândurile."
Candidatul PSD-PNL la Primăria București spune că nu şi-a ales încă un slogan de campanie.
"Eu cred că un oraş sănătos, cu oameni frumoşi, aleg omul, nu un slogan. Eu cred că oamenii din Bucureşti sunt atât de maturi încât nu mai cred în cuvinte aruncate anapoda, în cuvinte aruncate pompos".
Conform unui sondaj de opinie realizat de Avangarde la comanda Digi24, rezultatele indică faptul că, în ipoteza unor alegeri pentru Primăria Capitalei în următoarea duminică, Cristian Popescu Piedone ar câștiga cu 42% din voturi. Asta, în timp ce Nicușor Dan ar obține 30% din voturi, iar Cătălin Cîrstoiu ar obține 16%.
Este încrezător în șansele sale la primăria Capitalei
Cătălin Cîrstoiu își exprimă încrederea în schimbarea de perspectivă a locuitorilor orașului. Asta, chiar dacă sondajele actuale îl plasează pe locul trei în preferințele bucureștenilor.
Cîrstoiu a subliniat că intrarea sa în cursa electorală a fost motivată de dorința de a aduce stabilitate și schimbare în București. Deși rezultatele sondajelor sunt importante, candidatul consideră că votul cetățenilor este determinant. El crede în capacitatea sa de a-și transmite mesajul de schimbare.
În ciuda poziției sale în sondaje, Cîrstoiu se declară extrem de mulțumit de progresul înregistrat în ultima săptămână. El promite să continue să lupte pentru Capitală. Consideră că mesajul său pentru un București mai bun este esențial și că trebuie să fie transmis cu sinceritate și încredere.
"Când intru în sala de operații, se întâmplă ca ceea ce vezi în fața ta să fie total diferit de planul tău și atunci faci ceva, schimbi ceva și ieși învingător, pentru că în lupta cu viața nu îți permiți altă atitudine. Așa e și cu sondajele. Cine decide un conducător? Electoratul, oamenii care au încredere într-o opinie și votează asta. Eu am concepția mea, gândurile mele, mesajele mele de schimbare pe care le transmit.
Ce e decisiv în astfel de competiție e votul, ce crede fiecare cetățean dincolo de vot. Dacă ne-am lua după sondaje, nu ar mai trebui să avem un proces electoral. Am pune oameni în funcție de conducere după sondaje, ceea ce nu pot să admit. E ceva în dinamică, lucrurile se pot schimba.
Eu sunt extrem de mulțumit, pentru că acum o săptămână eu nu eram în acest tablou. Eu nu am făcut politică, mi-am făcut meseria. Acum am intrat în această cursa drept candidat PNL-PSD, mai mult mânat de dorința liderilor acestei alianțe de a avea stabilitate", a spus Cîrstoiu la Digi24.
Despre contracandidați, Cătălin Cîrstoiu consideră că ceea ce contează cu adevărat este mesajul și viziunea fiecărui candidat pentru oraș, nu acțiunile celorlalți competitori.